Skool, ouers reageer op video oor ‘sataniese’ kunsDie skoolgroep Curro het Dinsdagoggend in ŉ verklaring gesê hy is bewus van die herrie wat tans op sosiale media woed rondom ŉ kunsprojek deur ŉ matriekleerder aan die Grantleigh- private skool in Richardsbaai, KwaZulu-Natal. In dié projek word Jesus onder meer as die Ronald McDonald-nar uitgebeeld. Grantleigh is deel van die Curro-groep. Luidens die verklaring is die nou omstrede kunsprojek deel van ŉ finale voorlegging aan die Onafhanklike Eksamenraad (IEB) en in die voorportaal van die skool vertoon as deel van ŉ jaareinduitstalling. Die uitstalling het egter wydverspreide negatiewe reaksie ontlok nadat ŉ ontstoke ouer ŉ video van dié uitstalling op sosiale media gedeel het. In die video spreek past. Andrew Anderson sy skok uit oor dié “sataniese” kunswerke. Maroela Media het vroeër berig daar kan in sommige van die leerder se tekeninge gesien word hoe ŉ nar vir Jesus bid. In ander word Jesus se maag oopgeskeur met sy ingewande sigbaar. Die Laaste Avondmaal word ook in die uitstalling uitgebeeld waarin Jesus se dissipels as varke en bokke uitgebeeld word. Die uitstalling sluit nie net tekeninge in nie, maar ook beelde wat van versnipperde blaaie uit die Bybel gemaak is. Luidens die verklaring is Curro bewus van die video wat op sosiale media die rondte doen en die saak word nou intern ondersoek. Dié inligting is ook in ŉ omsendbrief aan ouers deurgegee. “Die video is geneem en op sosiale media gelaai sonder die skool se toestemming ondanks versoeke om nié die leerder se finale kunswerke in die openbaar te vertoon nie, aangesien die projek binne die konteks van die toegewese tema verstaan ​​moes word,” lui die verklaring. Volgens ŉ ouer van ŉ leerder aan die skool, wat verkies het om anoniem met Maroela Media te praat, is die uitstalling op ŉ sekere manier geposisioneer sodat ŉ eksaminator die projek kon modereer sonder dat dit té toeganklik vir ander leerders is. “Die skool het die kunswerke half toegepak en ŉ waarskuwing opgesit.” Tog meen die ouer die leerder het Christenskap direk aangevat. “Daar is baie ouers wat kwaad en geskok is,” sê die ouer. “Dit is regtig ŉ goeie skool. Hulle kry van die beste uitslae. Ek weet nie hoe hulle hier beland het nie.” Nóg ŉ ouer wat ook verkies om anoniem te bly hou voet by stuk dat die kunswerke nié die skool se waardestelsel reflekteer nie. “Dit wat daar gebeur het is glad nie ’n weerspieëling van die skool se spiritualiteit nie. Ons kinders is getuienis van die positiewe geestelike inspraak wat die skool op hul lewens maak. Die situasie is uit verband geruk, al is dit met goeie reg. Dit is een insident en weerspieël nie die karakter van die skool nie,” sê hy. Curro beklemtoon in die verklaring dat die kommentaar oor die skool, die kunswerke en die leerder nie ŉ akkurate weergawe is van die skool en die situasie waarna verwys word nie. “Ons behou die reg voor om kommentaar te weerhou totdat die interne ondersoek afgehandel is.” Daar word verder benadruk dat hoewel die Curro-groep ŉ Christen-etos handhaaf, dit ook personeellede en leerders van ander gelowe met hul gepaardgaande sienings respekteer. “Curro verwelkom alle opmerkings wat opbouend is en op ŉ sinvolle manier bydra tot gesprekvoering. Die groep keur egter nie kuberboeliery, godsdienstige onverdraagsaamheid, haatspraak, neerhalende taalgebruik, wanvoorstellings en opmerkings op sosiale media goed wat negatief op die Curro-handelsmerk weerspieël nie,” lui die verklaring. Die skool en ontstoke ouers sal na verwagting vanaand oor die aangeleentheid vergader.